งบบจ.ได้-เสียน้ำท่วม เหมราชสดใส-SVIแย่
เปิดผลงานปี 2554 บจ. ได้เสียน้ำท่วมใหญ่
1 มี.ค. 2555

เปิดผลงานปี 2554 บจ. ได้เสียน้ำท่วมใหญ่ “เอสวีไอ” หนักขาดทุน 1,274 ล้านบาท ขณะที่ เหมราชBWG กำไรพุ่ง คาดดีต่อเนื่องถึงปีนี้
นายเดวิด นาร์โดน ประธานเจ้าหน้าที่บริหาร บริษัท เหมราชพัฒนาที่ดิน (HEMRAJ) เปิดเผยว่า ผลการดำเนินงานในไตรมาส 4 ปี 2554 มีกำไรสุทธิ 383.98 ล้านบาท เพิ่มขึ้นจากไตรมาส 3 ที่มีกำไรสุทธิ 154.49 ล้านบาท ซึ่งได้รับผลดีจากน้ำท่วม ทำให้มีนักลงทุนย้ายเข้ามาซื้อที่ดินของบริษัท
อย่างไรก็ตาม ผลงานโดยรวมปี 2554 บริษัทมีกำไรสุทธิ 536.61 ล้านบาท ลดลง 62% จากงวดปี 2553 ที่มีกำไรสุทธิ 1,411 ล้านบาท
“จะเห็นชัดเจนว่าปี 2554 บริษัทมีลูกค้ารายใหม่เข้ามา 49 ราย จากสัญญาขายที่ดินทั้งหมด 74 สัญญา โดยขายที่ดินได้ทั้งสิ้น 1,670 ไร่ มากที่สุดเป็นประวัติการณ์ ส่งผลให้ในปี 2555 บริษัทได้เพิ่มเป้าขายเป็น 1,700 ไร่ จากเดิม 1,500 ไร่”
บริษัท เบตเตอร์ เวิลด์ กรีน (BWG) ประกาศงบปี 2554 มีกำไรสุทธิ 97.39 ล้านบาท เพิ่มขึ้น 137.36% จากปี 2553 ส่วนงวดไตรมาส 4 มีกำไรสุทธิ 14.57 ล้านบาท
ด้าน บริษัท ไทคอน อินดัสเทรียล คอนเน็คชั่น (TICON) ซึ่งได้รับผลกระทบจากน้ำท่วม เปิดเผยว่า ปี 2554 มีกำไรสุทธิ 436.39 ล้านบาท ลดลง 46.85% จากปี 2553 ที่มีกำไรสุทธิ 821.09 ล้านบาท ส่วนไตรมาส 4 ขาดทุนสุทธิ 98.58 ล้านบาท
นายนิพิฐ อรุณวงษ์ ณ อยุธยา กรรมการผู้จัดการ บริษัท นวนคร (NNCL) กล่าวว่า กำไรของปี 2554 ลดลง 130.89 ล้านบาท หรือ 72.97% จากปี 2553 เนื่องจากเหตุการณ์น้ำท่วมใหญ่กระทบต่อโรงงานทั้งหมดในเขตส่งเสริม ทำให้รายได้จากการให้บริการลดลง 98.63 ล้านบาท และมีค่าใช้จ่ายในการบริหารเพิ่มขึ้น 7.05 ล้านบาท จากค่าใช้จ่ายป้องกันน้ำท่วม
ด้าน บริษัท เอสวีไอ (SVI) ซึ่งมีโรงงานผลิตตั้งในพื้นที่น้ำท่วม ปี 2554 ขาดทุนสุทธิ 1,274 ล้านบาท แย่ลง 273% จากปี 2553 ที่มีกำไรสุทธิ 735.15 ล้านบาท